Dit is konfronterende woorde van Jesus: Maar jy… wat van jou?, wat soveel vir elke individu moet beteken. Hy kon dit vir die skare sê, en dalk het Hy. Johannes sê daar was soveel wat kon geskryf word, dat al die boeke in die wêreld nie alles sou kon vervat nie (Johannes 21:25).
In hierdie gedeelte is sy woorde so opgeskryf dat dit aan sy dissipels gerig is. Te midde van politieke onrus, korrupte leiers en ‘n gebroke, liefdelose kerk, lok Jesus ‘n gesprek uit wat lei tot diep insig en ‘n nuwe perspektief. Dit is nie die enigste keer wat Hy dit doen nie.
Wat sou gebeur het as Hy die keiser in Rome gaan spreek het oor al die menseregte oortredinge van die magtige Romeinse Ryk? Ons sou altyd ons oog op die leier gehad het, wat op politieke en ekonomiese vlak uitkoms kon bring. Ons oog sou op sekulêre instellings en leiers gewees het. Ons oog moet op God wees; ons lewe gerig op die hoë beginsels van heiligheid en volmaaktheid. So sal die lewens van almal om ons ook verander.
Waar moet ons oog wees? Ons oog sien in die onsienlike die deur wat oopstaan in die hemel. Die stem van God sê: Kom op hierheen. Ek sal vir jou wys wat hierna moet gebeur… (Openbaring 4:1)